'Benoni-Bombshell' stomgeslaan oor nóg 'n Oscar-benoeming | Netwerk24
'Benoni-Bombshell' stomgeslaan oor nóg 'n Oscar-benoeming
Deur Meghan Lawrence 14 Januarie 2020 11:10
Charlize Theron is vir die derde keer vir 'n Oscar benoem. Foto: Getty Images
Charlize Theron, Suid-Afrika se eie Bombshell van Benoni, is wéér vir 'n Oscar benoem en sy kon dit skaars glo toe dié aankondiging Maandagmiddag Suid-Afrikaanse tyd gedoen is.
Dit is Theron se derde Oscar-benoeming nadat sy vir Monster, waarvoor sy die Oscar huis toe geneem het, en North Country benoem is.
"Holy shit. Ek is stomgeslaan. Dankie @TheAcademy," het Theron ná die aankondiging op Twitter geskryf.
Sy het ook gesê om aan die Bombshell-fliek te werk, was een van die grootste hoogtepunte van haar loopbaan, waarna sy haar regisseur, medeakteurs en skrywer bedank het.
Renée Zellweger is vir haar rol in Judy benoem. Foto: Getty Images
Theron se 2020 het reeds met twee spoggeleenthede afgeskop, waar sy die Golden Globe- en Critics Choice-toekenningsaand bygewoon het. Sy sal ook die Screen Actors Guild Awards (SAG) op 19 Januarie bywoon.
Cynthia Erivo is vir haar rol in Harriet benoem. Foto: Getty Images
Sy is ook vir dié geleenthede vir haar rol as Megyn Kelly in Bombshell benoem, maar moes die knie voor Renée Zellweger buig, wat die prys vir Judy weggeraap het. Sy is ook vir 'n Oscar benoem.
Saoirse Ronan is vir haar rol in Little Women benoem. Foto: Getty Images
Zellweger, wat onder meer bekend is vir haar rol as die loskop Bridget Jones in Bridget Jones's Diary, vertolk die rol van Judy Garland wat 30 jaar nadat sy in The Wizard of Oz verskyn het, weer in Londen optree.
Ander benoemings in die kategorie vir beste aktrise sluit Cynthia Erivo, Saoirse Ronan en Scarlett Johansson in.
Erivo is vir haar rol in Harriet benoem wat handel oor die slavin Harriet Tubman wat uit slawerny ontsnap het sodat sy honderde slawe kon help om ook vryheid te kry.
Ronan is vir haar rol in Little Women benoem waarin haar karakter Jo March in New York woon ná die burgeroorlog en haar bestaan as skrywer maak.
Johansson is vir haar rol in Marriage Story benoem waarin sy as getroude vrou sukkel met haar en haar man se rondtrekkery wat uiteindelik daartoe lei dat hulle skei.
Bombshell gaan oor die vroue wat die Amerikaanse televisievervaardiger Roger Ailes van Fox News se seksoortredings uitgelig het. Ailes het in Julie 2016 bedank nadat aantygings van seksuele teistering aan die lig gekom het.
Die Oscar-toekenningsaand word op 10 Februarie in die Dolby-teater in Los Angeles in die Amerikaanse deelstaat Kalifornië gehou.